《题新城彭元履赈米卷》
元代·黄镇成

君不见东门冠盖如流水，武断称雄跨州里。又不见北里笙竽声沸空，千金结客五陵东。

董家岂无储粟坞，卢家亦有多田翁。京坻倚叠誇红腐，一粒何曾到鱼釜。

漫令馋客长饥涎，寂寂朱门锁烟树。何如旴水彭徵君，发粟尽活饥年民。

相逢相语无德色，况受朝省酬官勋。阴骘冥冥天福善，八十童颜身更健。

只今生子又生孙，举义除残保乡县。彭家世世名义敦，食报定似于公门。

须留铁壁障江表，河润不隔闽山云。

作者简介：黄镇成（1287－1362）字元镇，号存存子、紫云山人、秋声子、学斋先生等。邵武（今福建邵武县）人，元代山水田园诗人，与黄清老（邵武故县人）被后人并称为“诗人二黄”。初屡荐不就，遍游楚汉齐鲁燕赵等地，后授江南儒学提举，未上任而卒。著有《秋声集》四卷、《尚书通考》十卷。